《题敬赐内侍桂岩道人李吉之天香深处手卷》
元代·胡奎

吹君玉龙管，酌我金螺杯。听我歌天香，天香何处来。

广寒宫阙高崔嵬，黄金布地琼作台。吾不知当时老桂树，是谁亲手栽。

但见月圆则荣，月缺则摧。九十万里顾兔东西走不息，岁岁花从天上开。

请君花下饮，一笑舒君怀，百年此兴能几回。霓裳歌，羽衣舞，足蹋虹桥上天府。

天香吹人千万古，愿持此香苏下土。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。